1. Minkejja d-diversi snin li ilna ng ħixu flimkien fuq din id-dinja, u speċjalment għalina f'dan il-baħar Mediterran, il-viżjoni tagħna ħafna drabi tibda billi tħares 'il fuq u mhux l-isfel. Naraw ruħna marbuta mal-kontinent Ewropew, kif aħna mingħajr ma' naraw biżżejjed fil-fond dak kollu li għandna. Biss, f'din il-formazzjoni kulturali ħafna drabi neskludu lilna nfusna minn influwenza tal-kontinent Afrikan. Forsi mertu ta' l-immigrazzjoni irregolari jew ta' għarfien ftit aħjar tal-forzi emerġenti fid-dinja li qegħdin fiha, illum qed naraw triq ta' rivalutazzjoni ta' x'forza u potenzjal jeżisti f'dik il-gżira enormi. Direzzjoni li għandna nixtarru aħna ma' oħrajn f'dawn it-tnax-il xahar partikolari. 2. Din is-sena għandha, għal dawk it-tlieta u ħamsin Stat li jiffurmaw dan il-kontinent, żewġ appuntamenti storiċi importanti li jitolbu riflessjoni. L-ewwel wieħed huwa marbut mat-tmiem tal-Konferenza ta' Berlin li nżammet bejn il-15 ta' Novembru 1884 u s-26 ta' Frar 1885 li fih inqasmet l-art Afrikana bejn numru partikolari ta' pajjiżi li ħassew li għandhom "dritt" li jiċċivilizzaw, dawk li fl-opinjoni żbaljata ma kellhomx kultura. It-tieni wieħed huwa marbut mal-ħamsin anniversarju ta' l-Indipendenza ta' sbatax-il pajjiż. 3. Il-Konferenza ta' Berlin kienet l-att "legali" li permezz tiegħu numru ta' Stati Ewropej bħall-Ingilterra, Franza, l-Portugall, il-Belġju, il-Ġermanja u Spanja ftehmu li dan il-kontinent suppost "mudlam" jista' jinqasam skond min jaħtaf l-aktar. F'dak id-dokument, fost l-oħrajn, l-artikolu 34 jiddikjara li kull firmatarju għandu d-dritt jieħu f'idejh partijiet akbar milli kellu u jistabbilixxi "protettorat" bl-obbligu li jinforma lill-membri l-oħra. L-artikolu 37 jerġa' jagħti lil dawn il-firmatarji d-dritt li jbiddlu t-territorji skond ma jkun utili li jsir bejniethom, iħalltu u jirranġaw. 4. Illum, mija u ħamsa u għoxrin sena wara dak il-jum, il-konsegwenzi huma gravi. Kif ingħad tajjeb: " " Riflessjoni interessanti fi ħdan kontinent mimli potenzjal li ma jirnexxilux jinqala' mill-faqar, jiżviluppa u jikkompeti ma' pajjiżi oħra fid-dinja. Għandu fuqu problemi li qisu ma jistax jillibera ruħu minnhom. 5. Il-ġenerazzjonijiet preżenti qed jerġgħu jqajmu għad-dibattitu għala u x'inhuwa l-kaġun ta' stat ta' l-affarijiet fejn hemm disparità kbira bejn Stat u ieħor. Mhux biss imma d-diffikultà temerġi wkoll fuq il-fatt li l-livell ta' demokrazija hija, f'numru minnhom, ineżistenti. U dan minkejja l-fatt li hemm wirt minerali li jibqa' ma jiġix verament sfruttat għall-ġid tal-miljuni li jgħixu hemm. In-nuqqas ta' żvilupp ekonomiku qiegħed iħabbat u jħabbel iktar minn qabel sabiex wieħed ifittex il-kaġun, r-raġuni vera li qed iżżomm lil ċerti pajjiżi lura mill-iżvilupp li ħaqqhom. 6. Anzi Mo Ibrahim, persuna li laħqet suċċessi tajba fil-kummerċ qiegħed isostni li: " ." Fl-anniversarju tal-ħamsin sena ta' l-indipendenza tal-Kamerun, it-Togo, l-Madagascar, il-Kongo, s-Somalia, il-Benin, in-Niġer, il-Bulkina Faso, il-Kosta ta' l-Avorju, iċ-Ċad, ir-Repubblika Ċentrali Afrikana, il-Kongo Brazzaville, il-Galon, is-Senegal, il-Mali, n-Nikaragwa u l-Mawritanja kliem dan is-Sudaniż li ħadem fis-settur tat-telekomunikazzjoni b'suċċess kbir huwa interessanti. Għandu raġun isostni dan. Hemm bażi li wieħed jgħid li l-qsim tal-kontinent huwa l-iżball li ma nistgħux ninħallu minnu? 7. Il-futur għal diversi huwa marbut ma' Unjoni Afrikana li tasal lejn il-miri u s-saħħa ekonomika u soċjali li għandha l-Unjoni Ewropea. Diversi huma l-kritiċi ta' dik li kienet l-OAU u li ġiet l-Unjoni Afrikana ta' llum. Għalhekk dan għandu jkun il-pass, il-futur ta' kontinent li ħaqqu ferm iktar sabiex jissoda lilu nnifsu u, kif ħaqqu, jingħata d-dinjità xierqa. F'dan l-anniversarju tajjeb li aħna wkoll nirriflettu. Kontinent Afrikan b'saħħtu jagħmel il-ġid mhux biss liċ-ċittadini tiegħu, imma anki lilna. Għandna nteress li dan jirnexxi għax ir-rispett għad-dinjità umana hekk jitlob. Dan l-artikolu deher fil-harga tal-Illum tat-3 ta Marzu 2010.
2010 - Kontinent jirrifletti.